**Látogatófogadás**

A bv. intézetben a fogvatartottak számára a progresszív rezsimkategóriába sorolásuknak megfelelően biztosítjuk a látogatófogadást. Azon esetekben, ahol a progresszív rezsimszabályok nem alkalmazhatóak (elzárást, közérdekű munka büntetést és pénzbüntetést helyettesítő szabadságvesztést töltők), a látogatófogadást a vonatkozó jogszabályokban meghatározott időtartamban biztosítjuk. A látogatófogadás történhet bv. intézeten belül, ill. egyes rezsimkategóriákban a bv. intézeten kívül is.

Az elítélt hozzátartozóit, valamint az általa megjelölt és a bv. intézet által engedélyezett személyeket fogadhatja látogatáson.

Az előzetesen letartóztatott hozzátartozóival és - az ügyész, a vádirat benyújtása után a bíró jóváhagyásával - más személyekkel tarthat kapcsolatot látogatás formájában.

**A bv. intézeten belüli látogatófogadás szabályai:**

A bv. intézeten belüli látogatófogadások ütemezése az alábbi elvek figyelembe vétele mellett, egy naptári évre előre történik. Az ütemtervről a fogvatartottak tájékoztatást kapnak, a terv hirdetőfalra való kifüggesztése útján, illetve a tájékoztató a zárkafelelősök részére is átadásra kerül. Nemzeti ünnepek, vagy egyéb jelentős események esetén a látogatófogadás az általános szabálytól eltérően is ütemezhető. Az egyes végrehajtási kategóriákba tartozó fogvatartottak születési családnevük kezdőbetűje alapján eltérő időpontban jogosultak a látogatófogdásra.

Fentieknek megfelelően:

Férfi elítéltek: minden hónap első szombatja

Női elítéltek (A-L) és az előzetes letartóztatást töltő nők: minden hónap 2. szombatja

Női elítéltek (M-Z) és az előzetes letartóztatást töltő nők: minden hónap 3. szombatja

Enyhébb végrehajtási szabályok hatálya alá helyezett női elítéltek negyedévente esedékes plusz látogatófogadása: március, június, szeptember, december hónapok utolsó férfi előzetes beszélőjének napja

Férfi előzetesen letartóztatottak (A-L): minden hónap 1. és 3. hetének szerdai napja

Férfi előzetesen letartóztatottak (M-Z): minden hónap 2. és 4. hetének szerdai napja

A különböző jogcímeken elzárást töltők, a közérdekű munka büntetés átváltoztatását töltők és a pénzbüntetést helyettesítő szabadságvesztés büntetést töltők látogatófogadásai bármely látogatófogadási napokon végrehajthatóak.

A bv. intézetben a fogvatartottak egyidejűleg 4 fő látogatót fogadhatnak. Gyermekkorú személy(ek) felnőtt személy kísérete nélkül nem léphet(nek) be a bv. intézetbe. A látogató az intézet által kiadott értesítés alapján léphet az intézetbe, melynek kiállítását a fogvatartottnak kell kérnie a reintegrációs tiszttől.

A fogvatartott vagy a kapcsolattartó kérésére a látogatási idő indokolt esetben meghosszabbítható, de a látogatás ideje ebben az esetben sem haladhatja meg a 90 percet. A kérelemről a látogatás irányításával megbízott reintegrációs tiszt dönt.

Az elítélthez látogatóként érkező kapcsolattartó személyazonosságának megállapítása és a bv. intézetbe történő beléptetése a látogatási értesítő és a személyazonosságot igazoló okmány adatainak összehasonlításával történik. A kiskorú személyeknek (18 éven aluli személyek) is érvényes arcképes igazolvánnyal kell rendelkezniük! Az intézetbe nem hozható be a közbiztonságra, valamint az intézet rendjére, a fogvatartás biztonságára veszélyes tárgy, így különösen lőfegyver, lőszer, robbanószer, szúró - vagy vágóeszköz, kábítószer, gáz - és riasztófegyver, adóvevő készülék, telefon, fényképezőgép, hang - és képfelvevő készülék. A látogató ruházata és csomagja ellenőrzésre kerül, amelyhez technikai eszköz és szolgálati kutya is igénybe vehető. Amennyiben a látogató az ellenőrzést megtagadja, a látogatás számára nem engedélyezhető. Az intézet területére ittas állapotban lévő személy nem léphet be, az alkoholos állapot ellenőrzésére technikai eszköz igénybe vehető.

A látogatás az erre a célra kijelölt helyiségben, asztal mellett, ülve történik. A látogatóasztalon plexi paraván került felhelyezésre, efelett átnyúlni, bármit átadni, átvenni tilos! A látogató és fogvatartott hozzátartozója között semmilyen testi érintkezés nem engedélyezett. Ha az intézet biztonságának védelme indokolja, a parancsnok elrendelheti, hogy a fogvatartott a látogatóval biztonsági beszélő fülkében beszélhessen. A szigorúbb rezsimbe sorolt előzetesen letartóztatottak látogatófogadásának biztosítása biztonsági beszélőfülkében történik.

A látogatófogadás alkalmával a fogvatartott élelmiszert nem fogyaszthat, a látogatóhelyiségbe élelmiszer, ajándéktárgy dohánynemű bevitele nem engedélyezett. A látogatás ideje alatt csak az intézet által biztosított ital fogyasztható!

A látogatás félbeszakítható, ha a fogvatartott vagy a látogató a látogatás rendjét megsérti, és azt a figyelmeztetés ellenére sem hagyja abba. A látogatást meg kell szakítani a szükséges intézkedések megtétele mellett, ha a fogvatartott vagy a látogató magatartása a bv. intézet rendjét, a fogvatartás biztonságát közvetlenül sérti vagy veszélyezteti.

A hozzátartozó a látogató helyiséget csak az intézetből való távozás céljából hagyhatja el.

A látogatás során a reintegrációs tiszt engedélyezheti, hogy a fogvatartott televíziókészüléket vehessen át hozzátartozóitól. A készülék csak a biztonsági szempontból történő bevizsgálását követően vihető be a zárkába.

A fogvatartott részére a látogatófogadás során más termék, tárgy nem hozható be, nem adható át.

A fogvatartott pénz, érték és egyéb letéti tárgyait a gazdasági vezető engedélyével kapcsolattartója részére átadhatja, ezek kiadását írásban kell kérni.

Sajtóterméket, könyvet és a szokásos ajándéktárgyakat a reintegrációs tiszt/szociális segédelőadó írásbeli engedélyével lehet kiadni. A kérelmi lapot a hozzátartozónak is alá kell írnia átvevőként.

72 órán belüli látogatás az előzetes letartóztatottak számára:

Az előzetes letartóztatott a bv. intézetbe történő befogadását követő 72 órán belül, 15 perc időtartamban látogatót fogadhat, és tőle csomagot vehet át. Amennyiben a látogatófogadás időpontja hivatali időn kívülre esik, kizárólag egy fő felnőttkorú kapcsolattartó vehet rajta részt. A látogatás és a csomagátvétel nem számít be a látogatófogadás és a csomagküldés havi mértékébe.

A csomagban átadható:

* a Házirendben meghatározott mennyiségű tisztasági felszerelés,
* egy váltás évszaknak megfelelő ruházat,
* gyógyszer és gyógyászati segédeszköz, mely csak a bv. intézet orvosa engedélyével adható át a fogvatartott részére.

A látogatás csak abban az esetben engedélyezhető, ha a kapcsolattartó a bv. intézetbe történő beléptetése előtt kitölti a kapcsolattartói nyilatkozatot.

Nem magyar állampolgárságú fogvatartottakra vonatkozó rendelkezések:

Nem magyar állampolgárságú látogató csak parancsnoki engedélyezést követően léphet az intézet területére. A nem magyar állampolgárságú fogvatartotthoz külföldről érkezett kapcsolattartó látogatása soron kívül is engedélyezhető.

Ha a külföldi állampolgár kéri, hogy az illetékes külképviselet tagja az intézetben meglátogassa, kérelmét a bv. intézet haladéktalanul továbbítja. A látogatás időpontját - ha az nem az általános látogatási időben történik - az illetékes külképviselettel előzetesen egyeztetjük.

Biztonsági beszélőfülke használatának szabályai:

Biztonsági beszélőfülkében hajtjuk végre az alábbi fogvatartottak látogatófogadását:

* az alapintézetében biztonsági zárkába/részlegre helyezett, és az intézetben megőrzésen tartózkodó fogvatartott,
* azon fogvatartott, akinek egyéni kezelési utasításában a látogatófogadás biztosítására biztonsági beszélőfülke került meghatározásra,
* szigorúbb rezsimbe sorolt előzetesen letartóztatott,
* egyedi, soron kívüli döntést igénylő esetekben, a bv. vagy a biztonsági osztályvezető javaslata alapján, az intézetparancsnok által meghatározott fogvatartott.

A látogatás ideje alatt a fogvatartott és a látogatói (max. 2. fő) közvetlenül nem érintkezhetnek egymással, kapcsolatot a fülkébe épített kommunikációs eszközön keresztül létesíthetnek.

A látogatás ideje alatt a fogvatartott és a látogató közvetlenül nem érintkezhetnek egymással, kapcsolatot a fülkébe épített telefonon keresztül létesíthetnek.

A látogatók által hozott tárgyakat fokozott ellenőrzésnek vetjük alá, azok átadhatóságát a bv. vagy biztonsági osztályvezető engedélyezheti, azt a látogatást követően kapja meg a fogvatartott a körleten.

A biztonsági zárkában elhelyezett fogvatartott a látogatójától semmit nem vehet, illetve nem adhat át.